b'\n_START_ARTICLE_\nCalcant\n_START_SECTION_\nMort de Calcant\n_START_PARAGRAPH_\nUn oracle, segurament una profecia d\'Helen, va dir a Calcant que moriria en trobar-se un endev\xc3\xad que fos millor que ell. Aquest fou Mopsos, n\xc3\xa9t de Tir\xc3\xa8sias, amb qui va coincidir a prop de la ciutat de Colof\xc3\xb3. Els endevins van organitzar una competici\xc3\xb3 per esbrinar quins dels dos era millor. Prop de casa seva hi havia una figuera i Calcant va preguntar: "Quantes figues te?", i Mopsos va respondre "deu mil i un quart\xc3\xa0 i una figa m\xc3\xa9s". Fet el recompte Mopsos ho havia encertat. Tamb\xc3\xa9 hi havia una truja prenyada i van discutir sobre quants garrins havia de tenir. Calcant va dir que serien vuit; Mopsos, per contra, assegur\xc3\xa0 que havien de ser nou. Despr\xc3\xa9s d\'esperar una estona, va n\xc3\xa9ixer el garr\xc3\xad que feia nou. Calcant, en veure\'s ven\xc3\xa7ut, va morir avergonyit per la derrota. Hi ha qui diu que es va su\xc3\xafcidar i va ser enterrat a N\xc3\xb2cion, prop de Colof\xc3\xb3. Con\xc3\xb3 explica una versi\xc3\xb3 diferent de la rivalitat entre els dos endevins. Diu que el rei de L\xc3\xadcia preparava una expedici\xc3\xb3 i Mopsos la va desaconsellar dient que seria ven\xc3\xa7ut, per\xc3\xb2 Calcant li va assegurar la vict\xc3\xb2ria. El rei va anar a la guerra i va ser ven\xc3\xa7ut, cosa que augment\xc3\xa0 la reputaci\xc3\xb3 de Mopsos. Calcant es va su\xc3\xafcidar._NEWLINE_Una altra versi\xc3\xb3 del mite diu que Calcant havia plantat una vinya en un bosc consagrat a Apol\xc2\xb7lo, a la ciutat de Grineion. Un profeta d\'aquell lloc li va dir que mai veuria vi d\'aquella vinya. Calcant se\'n va enriure. La vinya va cr\xc3\xa9ixer i va fer fruit, del que Calcant en va treure vi, i quan s\'havia de beure el vi novell va convidar la gent de la rodalia i tamb\xc3\xa9 l\'endev\xc3\xad que havia fet la profecia. Quan, amb la copa plena, Calcant es disposava a beure, el seu rival li va repetir que no tastaria el vi. Calcant es pos\xc3\xa0 a riure i es va ofegar, morint sense haver pogut apropar la copa als llavis.'